DA Den Europæiske Unions Tidende C 134/52

Rådets begrundelse: Rådets førstebehandlingsholdning (EU) nr. 6/2015 med henblik på vedtagelse af Europa-Parlamentets og Rådets forordning om overvågning, rapportering og verifikation af CO2-emissioner fra søtransport og om ændring af direktiv 2009/16/EF

(2015/C 134/06)

I. INDLEDNING

1. Den 1. juli 2013 forelagde Kommissionen ovennævnte forslag (1) og den dertil knyttede konsekvensanalyse for Rådet og Europa-Parlamentet.

2. Det Europæiske Økonomiske og Sociale Udvalg vedtog sin udtalelse den 16. oktober 2013 (2). Europa-Parlamentet vedtog sin førstebehandlingsudtalelse den 16. april 2014 (3) og vedtog 85 ændringer.

3. Rådet og Europa-Parlamentet førte uformelle forhandlinger med henblik på at nå til enighed på tidspunktet for Rådets førstebehandlingsholdning (»tidlig enighed ved andenbehandlingen«). Disse forhandlinger blev afsluttet den 18. november 2014 med opnåelse af foreløbig enighed.

4. Den 3. december 2014 godkendte Europa-Parlamentets Udvalg om Miljø, Folkesundhed og Fødevaresikkerhed resultatet af de uformelle trepartsforhandlinger. Samme dag sendte formanden for Europa-Parlamentets Udvalg om Miljø, Folkesundhed og Fødevaresikkerhed en skrivelse til formanden for Coreper I, hvori det oplyses, at hvis Rådet formelt sender Europa-Parlamentet sin holdning som aftalt, med forbehold af den juridisk-sproglige gennemgang, vil han sammen med ordføreren henstille til plenarmødet, at Rådets holdning accepteres uden ændringer ved Parlamentets andenbehandling.

5. På dette grundlag bekræftede Rådet den 17. december 2014 sin politiske enighed med hensyn til teksten til denne forordning (4), som de to institutioner var nået til enighed om.

II. FORMÅL

Hovedformålet med den foreslåede forordning er at oprette et system til overvågning, rapportering og verifikation (MRV) af CO2-emissioner fra søtransport som det første skridt hen imod et globalt MRV-system.

III. ANALYSE AF RÅDETS FØRSTEBEHANDLINGSHOLDNING

A. Generelt

Efter afstemningen på plenarmødet førte Europa-Parlamentet og Rådet forhandlinger med henblik på at opnå enighed ved andenbehandlingen på grundlag af Rådets førstebehandlingsholdning, som Europa-Parlamentet som sådan kunne godkende. Teksten i Rådets førstebehandlingsholdning afspejler til fulde det kompromis, som de to medlovgivere er nået frem til.

B. De vigtigste spørgsmål

De ændringer, der er foretaget i Kommissionens forslag, afspejler generelt behovet for at skabe den rette balance i forbindelse med oprettelse af et system til overvågning, rapportering og verifikation, som fortsat vil være fleksibelt, samtidig med at det sikrer et minimum af lige vilkår og mindsker den administrative byrde.

Nærmere bestemt var de vigtigste spørgsmål, der krævede ændringer i forhold til Kommissionens oprindelige forslag:

a) listen over definitioner, som blev udvidet, idet der blev tilføjet nye definitioner, og andre blev yderligere præciseret

b) indholdet af og proceduren for ændringerne til overvågningsplanen

c) de typer af overvågning af CO2-emissioner, hvor der blev indført en særlig undtagelse for overvågning pr. sejlads; muligheden for at overvåge og rapportere på frivilligt grundlag, både årligt og pr. sejlads, yderligere oplysningselementer, såsom elementer vedrørende skibets isklasse og sejlads i is, blev også indarbejdet

d) tilrettelæggelsen af verifikationsaktiviteter med henblik på at skaffe klarhed over rækkefølgen af foranstaltninger og forenkle proceduren

e) overensstemmelsesstrukturen og -indholdet samt sanktionsmekanismen sammen med de eventuelle forbindelser til direktiv 2009/16/EF om havnestatskontrol

f) udeladelsen af forbindelsen til forordning (EU) nr. 525/2013 om en mekanisme til overvågning og rapportering af drivhusgasemissioner og rapportering af andre oplysninger vedrørende klimaændringer på nationalt plan og EU-plan

g) de oplysninger, som Kommissionen skal stille til rådighed, anerkendelsen af en (begrænset) undtagelse fra denne offentliggørelse samt de forskellige typer af rapporter, som Kommissionen skal udarbejde i henhold til forordningen

h) anvendelsesområdet for bilag II, hvor der blev indført en mulighed for at skelne mellem forskellige typer af skibe og en yderligere præcisering af foreskrevne parametre for beregning af fragtmængden ved hjælp af gennemførelsesretsakter, og

i) anvendelsesområdet for de delegerede retsakter, der er omhandlet i forordningen.

IV. KONKLUSION

Rådets holdning afspejler til fulde det kompromis, som der blev opnået enighed om under de uformelle forhandlinger mellem Rådet og Europa-Parlamentet med tilslutning fra Kommissionen.

Dette kompromis blev bekræftet ved en skrivelse fra formanden for Europa-Parlamentets Udvalg om Miljø, Folkesundhed og Fødevaresikkerhed, der blev rettet til formandskabet og dateret den 3. december 2014. Det blev efterfølgende godkendt af Rådet (miljø) på samlingen den 17. december 2014 gennem vedtagelse af den politiske enighed.

(1) Dok. 11851/13.

(2) CESE 5340/2013.

(3) Dok. 8671/14.

(4) Dok. 16238/14.